b'\n_START_ARTICLE_\nAmbroni\n_START_PARAGRAPH_\nAmbroni (latinsko Ambrones, gr\xc5\xa1ko \xe1\xbc\x8c\xce\xbc\xce\xb2\xcf\x81\xcf\x89\xce\xbd\xce\xb5\xcf\x82 [Ambrones]), pripadniki plemenske zveze v anti\xc4\x8dni Germaniji, ki so se v poznem 2. stoletju pr. n. \xc5\xa1t. skupaj s Kimbri iz Jutlandije in Tevtoni zaradi poplav v svoji domovini odselili na jug in ogrozila Rimsko republiko.\n_START_SECTION_\nZgodovina\n_START_PARAGRAPH_\nRimski viri poro\xc4\x8dajo, da so "Kimbri, Tevtoni in Tigurini begunci iz sklajnih delov Galije, katerim je Ocean (Severno morje) poplavil zemljo in so po svetu iskali nov prostor za svojo naselitev". Katastrofalne poplave slane vode so se dogajale v regiji ob Zuiderzeeju v Holandiji, ki je bila v tistem \xc4\x8dasu malo nad morsko gladino, sedaj pa je \xc5\xbee pod njo._NEWLINE_Ambroni so bili samo del mno\xc5\xbeice beguncev. Plutarh omenja, da se je proti Italiji pomikala mno\xc5\xbeica 300.000 oboro\xc5\xbeenih mo\xc5\xbe in \xc5\xa1e mnogo ve\xc4\x8dja mno\xc5\xbeica \xc5\xbeensk in otrok. Razdeljena je bila na dve skupini: Kimbri so se odpravili v Norik proti Kvintu Lutaciju Katulu, Tevtoni in Ambroni pa skozi Ligurijo in ob morski obali proti konzulu Gaju Mariju, ki se je utaboril ob Roni. Plutarh navaja, da so samo Ambroni \xc5\xa1teli ve\xc4\x8d kot 30.000 mo\xc5\xbe in da so bili najbolj bojevita sovra\xc5\xbenikova enota, ki je pred tem leta 105 pr. n. \xc5\xa1t. pri Arausiu porazila rimsko vojsko pod poveljstvom Kvinta Servilija Cepiona in Gneja Malija Maksima._NEWLINE_Tevtoni in Ambroni so leta 102 pr. n. \xc5\xa1t. napadli Marijev tabor in bili odbiti, zato so tabor ob\xc5\xa1li in nadaljevali pohod proti Italiji. Marij jih je takoj za\xc4\x8del zasledovati in se v Aquae Sextiae ob vzno\xc5\xbeju Alp ponovno utaboril v bli\xc5\xbeini njihovega tabora._NEWLINE_Zaklju\xc4\x8dna bitka se je za\xc4\x8dela nena\xc4\x8drtovano z napadom Ambronov na vojake iz rimskega tabora, ki so pri\xc5\xa1li po vodo v bli\xc5\xbenjo reko. Vojakom so pri\xc5\xa1li na pomo\xc4\x8d Ligurci, ki so slu\xc5\xbeili v rimskih pomo\xc5\xbenih enotah, in pregnali Abmrone \xc4\x8dez reko. Marij je izkoristil prilo\xc5\xbenost, na hitro uredili svojo vojsko in napadel Ambrone, ki so posku\xc5\xa1ali prodreti preko reke. Ambroni so v spopadu izgubili velik del svoje vojske. Dva dni kasneje je Marij odbil njihov napad na svoj tabor in ujel nasprotnikovo vojsko med svojo glavnino in skupino 3.000 vojakov, ki je bila v zasedi v nasprotnikovem zaledju. Uni\xc4\x8dil je ambronsko vojsko in zajel 100.000 ujetnikov. Cezar omenja, da so ostanki Kimbrov in Tevtonov v Belgijski Galiji ustvarili novo pleme Aduatukov, Ambronov pa ne omenja.\n_START_SECTION_\nDomovina in etni\xc4\x8dna pripadnost\n_START_PARAGRAPH_\nNatan\xc4\x8dna lokacija domovine Ambronov ni znana. Izgleda, da so jih iz severne Evrope pregnale poplave morske vode, \xc5\xa1e preden so gr\xc5\xa1ki in rimski geografi za\xc4\x8deli opisovati lokacije plemen iz severne Evrope. Njihovo ime se je povezovalo z otokoma Fehmarn, s starim imenom Imbria, in Amrum. \xc4\x8ce je to res, bi lahko bili Imbri iz stare angle\xc5\xa1ke pesnitve Widsith. Severno morje je v tistem obdobju poplavljalo pokrajino Waddenzee v sedanji zahodni Nem\xc4\x8diji in severni Holandiji, zato je bila domovina Ambronov verjetno zahodno od Jutlandije in ne vzhodno od nje._NEWLINE_Tudi njihovo etni\xc4\x8dna pripadnost je \xc5\xa1e vedno vpra\xc5\xa1ljiva. Tevtoni so bili verjetno germanskega porekla, Ambroni in Kimbri pa morda ne, ali pa so bili zmes razli\xc4\x8dnih ljudstev. Ambroni so privzeli keltski obi\xc4\x8daj, da so pred bitko glasno kri\xc4\x8dali ime svojega plemena. Obi\xc4\x8daj je o\xc4\x8ditno pri\xc5\xa1el z obmo\xc4\x8dja, ki je bilo nedavno germanizirano s severa, in v \xc4\x8dasu, ko so bila germanska plemena pod vplivom keltske kulture.'